ตั้งคณะทำงานรื้อประกันสังคมปฏิรูปแผนลงทุน
รมว.แรงงานตั้งคณะทำงานปฏิรูปประกันสังคม ดึง ธปท.ตลาดฯ ร่วมออกแบบการลงทุน
11 พ.ย. 2557

รมว.แรงงานตั้งคณะทำงานปฏิรูปประกันสังคม ดึง ธปท.ตลาดฯ ร่วมออกแบบการลงทุน
นายนพดล กรรณิกา ที่ปรึกษา รมว.แรงงาน เปิดเผยว่า พล.อ.สุรศักดิ์ กาญจนรัตน์ รมว.แรงงาน ได้ตั้งคณะทำงานศึกษาแนวทางปฏิรูปกองทุนประกันสังคมและกองทุนเงินทดแทนที่มีมูลค่ากว่า 1.2 ล้านล้านบาท โดยมีตนเป็นประธาน คุณหญิงชฎา วัฒนศิริธรรม เป็นที่ปรึกษากิตติมศักดิ์ นพ.กฤษดา เรืองอารีย์รัชต์ ผู้จัดการกองทุนสนับสนุนการสร้างเสริมสุขภาพ (สสส.) และนายดนัย จันทร์เจ้าฉาย เป็นที่ปรึกษา 
ทั้งนี้ คณะทำงานชุดนี้จะมีแนวทางในการทำงาน ประกอบด้วย 1.ปฏิรูปรูปแบบการบริหารการลงทุนและการบริหารความเสี่ยงให้เป็นอิสระ โดยมืออาชีพที่มีมาตรฐานสากลรองรับ 2.เพิ่มความเข้มแข็งให้สำนักงานประกันสังคม สกัดการแทรกแซงของกลุ่มผลประโยชน์ต่างๆ เพิ่มความพึงพอใจของผู้ประกันตน นายจ้าง และบุคลากรภาครัฐ และ 3.จัดระบบการเปิดเผยด้านการบริหารการจัดซื้อจัดจ้าง และแผนงานการลงทุนของกองทุนต่างๆ
นอกจากนี้ ในการปฏิรูปการลงทุนและการบริหารความเสี่ยงนั้น คณะทำงานฯ ได้รับความร่วมมือจากธนาคารแห่งประเทศไทย (ธปท.) และตลาดหลักทรัพย์แห่งประเทศไทย ในการส่งตัวแทนมาร่วมวางแผน และออกแบบการบริหารการลงทุนและการบริหารความเสี่ยงที่มีความโปร่งใส ตรวจสอบได้ และปราศจากการแทรกแซงจากกลุ่มผลประโยชน์ทุกกลุ่ม โดยเฉพาะคณะทำงานชุดต่างๆ ของ สปส.ที่มีถึง 52 ชุด แต่มีการนำญาติพี่น้อง พรรคพวก มาเวียนเป็นกรรมการในคณะทำงาน โดยจะศึกษาว่าคณะทำงานแต่ละชุดมีความจำเป็นมากน้อยเพียงไร ต้องยุบหรือเก็บคณะทำงานชุดใดบ้าง
อย่างไรก็ตาม เนื่องจากขณะนี้ร่างแก้ไข พ.ร.บ.ประกันสังคมได้ผ่านสภานิติบัญญัติแห่งชาติ (สนช.) วาระ 1 และอยู่ระหว่างการพิจารณาของคณะกรรมาธิการ คณะทำงานชุดนี้จึงจะทำให้คู่ขนานกับคณะกรรมาธิการ เพื่อนำผลการศึกษาที่ได้เสนอต่อคณะกรรมาธิการ โดยเฉพาะข้อเสนอของนางสุนี ไชยรส คณะกรรมการปฏิรูปกฎหมาย (คปก.) ที่ต้องการให้สำนักงานประกันสังคม (สปส.) เป็นองค์กรอิสระ
ในด้านการทำงานนั้น คณะทำงานชุดนี้จะเน้นการทำเวิร์กช็อป และวางกรอบเวลาในการทำงานไว้ 90 วัน เพราะรัฐบาลชุดนี้มีเวลาเพียง 1 ปี จึงต้องเร่งทำงาน โดยจะมีการเร่งค้นหาข้อมูลจากทุกภาคส่วนทุกภูมิภาค เพื่อนำมาวิเคราะห์ สังเคราะห์ และออกแบบโมเดลทางเลือก ก่อนจะทำเป็นโรดแมปเสนอต่อ รมว.แรงงานพิจารณาขับเคลื่อนต่อไป
นอกจากนี้ คณะทำงานยังเล็งเสนอโครงการ หลักประกันสังคม หลักประกันกองทุนส่วนตัว เพื่อส่งเสริมการออม ภายใต้ชื่อ 1 คน 1 กองทุน เข้าสู่การพิจารณาของกระทรวงแรงงาน